Visit Site
Recommended byColombia
తూర్పుగోదావరి జిల్లా రాజోలుకు చెందిన క్రికెటర్ బండారు అయ్యప్ప . పూర్తి పేరు బండారు సత్యనారాయణ మూర్తి అయ్యప్ప. నిరుపేద కుటుంబంలో పుట్టాడు. మండల, జిల్లా స్థాయిలో రాణిస్తూ అందివచ్చిన అవకాశాలను వినియోగించుకుంటూ ముందుకుసాగాడు. అక్కడితో ఆగకుండా తన టెక్నీక్స్ మెరుగు పరుచుకుంటూ ఇంకా ఏదో సాధించాలన్న తపన. ఈ క్రమంలో జైపూర్‌లో జరిగిన ఐపీఎల్ 2019 వేలంలో ఢిల్లీ క్యాపిటల్స్ అయ్యప్పను రూ.20 లక్షలకు సొంతం చేసుకుంది. దీనిపై తెలుగు తేజం అయ్యప్ప కుటుంబసభ్యులు హర్షం వ్యక్తం చేస్తున్నారు.
అయ్యప్ప తల్లి మీడియాతో మాట్లాడుతూనే కంటతడి పెట్టారు. ‘మా అయ్యప్ప ఆటలాడుతూనే కష్టపడి చదివాడు. క్రికెట్ ఆడుతూ అప్పుడప్పుడు చేతులు, కాళ్లు విరగ్గొట్టుకుంటూ ఇబ్బందులు పడేవాడు. అయితే రోజు నా కొడుకు ఈ స్థాయికి వచ్చాడంటే అతడి శ్రమే కారణం. అయ్యప్పకు ఇద్దరు అక్కాచెల్లెళ్లు. అయ్యప్ప ఎదగాలని, భారత్ తరఫున కూడా ఆడాలని దేవుళ్లకు మొక్కేవాళ్లంటూ’ అయ్యప్ప తల్లి ఆనంద భాష్పాలు రాల్చారు.
టీమిండియాకు ఆడాలన్నదే నా లక్ష్యం
‘ఢిల్లీ క్యాపిటల్స్ నాకు అవకాశం ఇచ్చినందుకు చాలా ఆనందంగా ఉంది. రాజోలు అనే చిన్న గ్రామంలో ఆడాను. రాజా అనే వ్యక్తి నాకు మద్దతిచ్చాడు. ఆయన సహకారంతో జిల్లా స్థాయిలో రాణించాను. ఆపై ఆంధ్రకు రాష్ట్ర స్థాయి, రంజీల్లో మెరుగైన ప్రదర్శన చేశాను. దీంతో ఐపీఎల్ వరకు వెళ్తున్నాను. మా నాన్నగారు లేకపోయి ఉండొచ్చు. కానీ ఆయన కోరికను నేను నెరవేరుస్తాను. ఐపీఎల్ లో రాణించి భారత్ జట్టుకు ఆడాలని ఉంది. మా అమ్మానాన్నల కోరిక అదే. త్వరలో భారత జట్టులో చోటు దక్కించుకుని వాళ్ల కోరిక నెరవేరుస్తానని’ ధీమా వ్యక్తం చేశాడు.
కాగా, మీడియం పేసర్ అయిన అయ్యప్ప గత కొన్నేళ్లుగా ఆంధ్రా జట్టుకు రంజీల్లో ప్రాతినిథ్యం వహిస్తున్నాడు. ఇటీవల 2018-19 సీజన్ దులీప్ ట్రోఫీలో ఇండియా బ్లూ తరఫున మ్యాచ్‌లాడాడు. ఈ క్రమంలో ఐపీఎల్ 12వ సీజన్‌లో సత్తాచాటి భారత జట్టుకు ఎంపిక కావాలని కలలు కంటున్నాడు. మరో తెలుగు క్రికెటర్ హనుమ విహారిని అదే ఢిల్లీ జట్టు రూ.2కోట్లకు కొనుగోలు చేసిన విషయం తెలిసిందే.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.